Lugmaglede dors, warm in hoofgebouLugverkoeling (Foto: Pixabay) Lede van die Suid-Afrikaanse Lugmag moet glo hul werk in onuithoudbare toestande verrig, aangesien die hoofkantoor in Pretoria nou al etlike maande sonder water, lugverkoeling en werkende hysbakke is. Volgens die Suid-Afrikaanse Nasionale Weermagunie (Sanwu) moet werkers soms in temperature van tot 34 °C werk, aangesien die gebou se lugverkoelingstelsel vir die afgelope twee weke reeds buite werking is. Die hysbakke sowel as die roltrappe is jare lank al stukkend en daar is boonop geen deurlopende toevoer van lopende water na die gebou nie. Volgens JG Greeff, die nasionale sekretaris van Sanwu, is hulle uiters ontevrede met die toestande waaronder hul lede moet werk. Hy sê die meeste personeellede word daagliks teen etenstyd huis toe gestuur. “Die SA Lugmag is veronderstel om ’n professionele instelling te wees wat in ’n professionele omgewing behoort te funksioneer. Daar kan nie van professionele persone verwag word om onder sulke ondraaglike omstandighede te werk nie.” Volgens hom is hul lede deur hul seniors ingelig dat daar ’n gebrek aan fondse is om die nodige herstelwerk te doen. Sanwu is tans besig om met die topbestuur van die Suid-Afrikaanse Nasionale Weermag (SANW) te vergader oor die herstel van die fasiliteite. “Sou die vakbond se pogings in hierdie verband nie die gewenste resultaat oplewer nie, sal ons nie huiwer om regstappe op ’n dringende basis te doen nie.”